Pateat cunctis modo viventibus, postmodumque futuris, quod Domnus Hugo Miles et Dominus de Beria, in die qua peram assumpsit ad Hierosolymitanum iter faciendum, scilicet in die Ramis palmarum, veniens in Besuensi Capitulo, misit se ad pedes Monachorum orans et petens ut sui misererentur, et in suis orationibus memoriam illius habere dignarentur. In ipsa die, et in ipso præsenti Capitulo coram testibus dedit Deo, et sancto Petro, et Besuensi Ecclesiæ, duos mansos optimos pro se, et pro anima sua, et pro animabus antecessorum suorum fidelium, unum in villa, quæ Beria dicitur, cum omnibus appendiciis suis, scilicet mansum Ogerii, quem tenet Walterius filius ejus vetulus, frater Stephani Præpositi, qui vocatur Albus. Alium in villa, quæ dicitur Luecurtis, cum omnibus appendiciis suis, quem nominavit mansum Otberti de Arbore. Ne aliquis perversus hoc frivolum existimet, adsignamus testes. Signum Hugonis, qui donum fecit. Sign. Nerduini, qui habet filiam ejus. Sign. Hugonis Columbæ de Bellomonte. Sign. Milonis de eodem castro. Sign. omnium Monachorum, qui ibi præsentes affuerunt.